
19. zasadnutie	Bod programu MZ č.:1
MZ mesta Trnava	Materiál č.: 4
9. 12. 2026
Návrh všeobecne záväzného nariadenia, 
ktorým sa mení a dopĺňa VZN č. 634 a č. 651 
o sociálnych službách, výške, spôsobe určenia platenia úhrady za sociálne služby poskytované mestom Trnava
Návrh predkladá:	Návrh spracoval:
Ing. Katarína Koncošová, PhD. 	Mgr. Ivana Sláviková
prednostka	OSV, ref. starostlivosti 
	o seniorov
	Mgr. Kristína Čmaradová
	OSV, ref. starostlivosti
	o seniorov, zdravotne 
	znevýhodnených
	Mgr. Anna Menkynová, MBA
	Riaditeľka ZPS v Trnave
	JUDr. Vlastimil Očenáš
	Riaditeľ Strediska sociálnej
	starostlivosti v Trnave
Spracované: 31. 10. 2025
Zodpovedá: Ing. Marcela Sedláková, vedúca odboru sociálnych vecí
Číslo spisu: OSV/49562-125315/2025
Návrh uznesenia
Mestské zastupiteľstvo mesta Trnava po prerokovaní:
1. Schvaľuje
VZN č. X, ktorým sa mení a dopĺňa VZN č. 634 a č. 651 o sociálnych službách, výške, spôsobe určenia a platenia úhrady za sociálne služby poskytované mestom Trnava.
2. Ukladá
Mestskému úradu v Trnave
zverejniť VZN vyvesením na úradnej tabuli mesta Trnava a na webovom sídle mesta Trnava
Termín: do 3 dní po rokovaní mestského zastupiteľstva


Dôvodová správa
Návrh Všeobecne záväzného nariadenia mesta Trnava, ktorým sa mení a dopĺňa VZN č. 634 o sociálnych službách, výške, spôsobe určenia a platenia úhrady za sociálne služby poskytované mestom Trnava v znení VZN č. 651, sa predkladá z dôvodu
a) absencie útulku pre rodiny s deťmi, ktoré sa ocitli v krízovej situácii a bez prístrešia. V meste Trnava neexistuje sociálna služba, ktorá umožní rodine v krízovej situácii zostať spolu. Za týmto účelom bude zriadené sociálne zariadenie Útulok pre rodiny s deťmi na Coburgovej 29, Trnava, ktoré poskytne zázemie pre rodiny v krízových situáciách. Zriadením takejto sociálnej služby krízovej intervencie vznikne priestor na poskytnutie pomoci v prípade krízovej životnej situácie a na poskytnutie bývania na prechodný čas.
Práve rodiny s deťmi, ktorým z rôznych príčin hrozí strata bývania, boli identifikované ako zvlášť ohrozená skupina v rámci problematiky osôb v ťažkých životných situáciách a zriadením uvedenej sociálnej služby vznikne minimálna sociálna infraštruktúra pre túto cieľovú skupinu. Útulok pre rodiny s deťmi má pre Mesto Trnava v oblasti krízovej intervencie kľúčový význam, pretože umožní vytvoriť pre rodiny, resp. osamelých rodičov s deťmi, minimálnu záchrannú sieť a vypĺňa existujúcu medzeru v dostupnosti služieb krízovej intervencie.
Toto nové zariadenie bude spĺňať štandardy kvality sociálnej služby a všetky stavebné, hygienické a požiarne predpisy v súlade s platnou legislatívou. Prízemie zariadenia bude bezbariérové s bezbariérovým wc a sprchou, aby sme nevylúčili príslušníkov rodiny s pohybovým obmedzením.
b) potreby zosúladenia platnej právnej úpravy mesta Trnava s novelou zákona č. 448/2008 Z. z. o sociálnych službách a v súvislosti s prijatím zákona č. 376/2024 Z. z. o integrovanej posudkovej činnosti, ktorý nadobúda účinnosť od 1. septembra 2025.
Predkladaný návrh reaguje na zmenu pôsobnosti v oblasti posudkovej činnosti, ktorá prechádza z obcí na úrady práce, sociálnych vecí a rodiny (ÚPSVaR). Z tohto dôvodu bolo potrebné upraviť texty jednotlivých článkov VZN.
Cieľom predkladaného návrhu je zabezpečiť právnu istotu občanov a kontinuitu poskytovania sociálnych služieb po nadobudnutí účinnosti nového zákona o integrovanej posudkovej činnosti, ako aj umožniť mestu Trnava reagovať na individuálne sociálne situácie občanov pri poskytovaní sociálnej služby z iných vážnych dôvodov.
Návrh VZN bol vyvesený na úradnej tabuli mesta a na webovom sídle mesta Trnava dňa 18.11.2025
Lehota na pripomienkovanie návrhu bola stanovená do 27.11.2025.
Návrh VZN bol prerokovaný v Komisii sociálnych vecí a zdravia, dňa 13.11.2025, ktorá ho odporučila predložiť na rokovanie mestského zastupiteľstva.
Právne stanovisko odboru právneho bolo do textu VZN zapracované dňa 12.11.2025.


Návrh všeobecne záväzného nariadenia, 
ktorým sa mení a dopĺňa VZN č. 634 o sociálnych službách, výške, spôsobe určenia a platenia úhrady za sociálne služby poskytované mestom Trnava v platnom znení
Dňom vyvesenia návrhu nariadenia začína plynúť desaťdňová lehota, počas ktorej môžu fyzické osoby a právnické osoby uplatniť pripomienku k návrhu nariadenia v písomnej forme alebo elektronicky na adresu infoservis@trnava.sk, alebo ústne do zápisnice na MsÚ. 
Pripomienkou možno v určenej lehote navrhnúť nový text alebo odporučiť úpravu textu, a to doplnenie, zmenu, vypustenie alebo spresnenie pôvodného textu. Z pripomienky musí byť zrejmé, kto ju predkladá. Na ostatné podnety nemusí spracovateľ nariadenia prihliadať, a to najmä vtedy, ak nie sú zdôvodnené. Na pripomienky uplatnené po desaťdňovej lehote sa nemusí prihliadať.
Mestské zastupiteľstvo mesta Trnava na základe samostatnej pôsobnosti podľa čl.  67 a čl. 68 Ústavy Slovenskej republiky, podľa § 6 ods. 1 zákona 369/1990 Zb. o obecnom zriadení v znení neskorších predpisov a podľa zákona č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov (ďalej len „zákon o sociálnych službách), vydáva Všeobecne záväzné nariadenie, ktorým sa mení všeobecne záväzné nariadenie č. 634  o sociálnych službách, výške, spôsobe určenia a platenia úhrady za sociálne služby poskytované mestom Trnava v znení všeobecne záväzného nariadenia č. 651 (ďalej iba „VZN č. 634“).
Článok 1
Pozmeňujúce a doplňujúce ustanovenia
a) V článku 1 odsek 2 písm. a) sa za text bodu 2) vkladá bod 3) s nasledujúcim znením: „útulok pre rodiny s deťmi“.
b) V DRUHEJ ČASTI „Sociálne služby krízovej intervencie, sa vkladá Článok 5 a Článok 6 v nasledujúcom znení:
Článok 5
Útulok pre rodiny s deťmi
(1) Sociálnu službu v Útulku pre rodiny s deťmi pre Mesto Trnava zabezpečuje Stredisko sociálnej starostlivosti Vladimíra Clementisa 51, Trnava, IČO: 17 639 760, v súlade s ustanovením § 26 zákona o sociálnych službách.
(2) Miestom poskytovania sociálnej služby je Coburgova ulica 29, Trnava. Forma sociálnej služby je pobytová. 
(3) Podmienky, pravidlá, ktoré neupravujú ustanovenia tohto VZN, stanovuje Prevádzkový a Domáci poriadok útulku, ktorý vydáva Stredisko sociálnej starostlivosti, v súlade so všeobecne záväznými právnymi predpismi.
(4) Služby v útulku sa prednostne poskytujú pre rodiny s deťmi s trvalým pobytom v meste Trnava. Umiestnenie rodín s deťmi, ktoré nemajú trvalý pobyt v Trnave, je možné len v prípade voľnej kapacity. 
Článok 6
Služby poskytované v útulku pre rodiny s deťmi a úhrada za služby
(1) V útulku sa poskytuje starostlivosť pre rodiny s deťmi v nepriaznivej sociálnej situácii, ktoré nemajú zabezpečené ubytovanie alebo nemôžu doterajšie bývanie užívať v rozsahu:
· ubytovanie na určitý čas,
· sociálne poradenstvo,
· pomoc pri uplatňovaní práv a právom chránených záujmov,
· nevyhnutné ošatenie a obuv, 
· zabezpečuje rozvoj pracovných zručností,
· utvárajú sa podmienky na prípravu stravy, vykonávanie nevyhnutnej základnej osobnej hygieny, upratovanie, pranie, žehlenie a údržba bielizne a šatstva, záujmová činnosť.
(2) Za sociálnu službu v útulku okrem služieb stanovených v § 72 odsek 6 zákona o sociálnych službách je povinný prijímateľ zaplatiť úhradu, podľa uzatvorenej zmluvy o poskytovaní sociálnej služby.
(3) Výška úhrady za poskytovanú službu je stanovená na:
a) 7 €  na deň za jednu plnoletú fyzickú osobu,
b) 2 €  na deň a jedno dieťa, ktorému je fyzická osoba podľa písm. a) zákonný zástupca alebo osoba, ktorej bolo dieťa zverené do starostlivosti.
(4) Úhrada za poskytovanú službu v útulku je splatná do 20. dňa príslušného mesiaca bezhotovostne na účet alebo poštovou poukážkou, ak toto VZN nestanovuje ďalej inak.“
c) Vzhľadom na doplnenie Článku 5 a Článku 6 v DRUHEJ ČASTI VZN č. 634 sa ostatné nasledujúce články celého VZN č. 634 primerane prečíslujú.
d) V pôvodnom článku 7 (v novom článku 9) sa dopĺňa odsek 3 v nasledovnom znení: 
„V ZPS sa poskytuje sociálna služba:
a) fyzickej osobe, ktorá dovŕšila dôchodkový vek a je odkázaná na pomoc inej fyzickej osoby a jej stupeň odkázanosti je najmenej III, alebo
b) fyzickej osobe, ktorá dovŕšila dôchodkový vek a poskytovanie sociálnej služby v tomto zariadení potrebuje z dôvodu:
· umožnenia zdieľania spoločného života so životným partnerom, ktorý už je umiestnený v ZPS, a ktorému je poskytovaná paliatívna starostlivosť, alebo
· ohrozenia telesnej a/alebo duševnej integrity osobou, ktorá s ňou žije v spoločnej domácnosti – domáce násilie a s tým spojená nemožnosť užívať doterajšie bývanie; podmienkou je doloženie dokladu o podaní trestného oznámenia.
e) V pôvodnom článku 8 (v novom článku 10) sa v odseku 3 za slovom „ZPS“ dopĺňa text „vydané do 31.08.2025 obcou alebo integrovaný posudok vydaný od 01.09.2025 úradom práce, sociálnych vecí a rodiny (ďalej len „ÚPSVaR").“
f) V pôvodnom článku 10 (v novom článku 12) v odseku 1 sa za slovom „službu“ dopĺňa text „alebo na základe právoplatného integrovaného posudku (I. až V. stupeň) vydaného úradom práce, sociálnych vecí a rodiny.“ 
g) V pôvodnom článku 10 (v novom článku 12) sa odsek 2 mení nasledovne:
„Suma úhrady podľa odseku 1 tohto článku sa stanovuje na deň na prijímateľa sociálnej služby:
a) v zmysle právoplatného rozhodnutia o odkázanosti na sociálnu službu nasledovne:
	Stupeň odkázanosti
	Priemerný rozsah odkázanosti (hod./ deň)
	Výška úhrady za odkázanosť (eur)

	II. stupeň
	2-4
	2,50

	III. stupeň
	4-6
	2,70

	IV. stupeň
	6-8
	3,00

	V. stupeň
	8-12
	3,70

	VI. stupeň
	Viac ako 12
	4,30


b) na základe integrovaného posudku (I. až V. stupeň) nasledovne:
	Stupeň odkázanosti
	Priemerný rozsah odkázanosti (hod./ deň)
	Výška úhrady za odkázanosť (eur)

	I. stupeň
	2-4
	2,50

	II. stupeň
	4-6
	2,70

	III. stupeň
	6-8
	3,00

	IV. stupeň
	8-12
	3,70

	V. stupeň
	Viac ako 12
	4,30


h) V pôvodnom článku 14 (v novom článku 16) sa odsek 5 mení nasledovne: „V ZPS a ZOS prijímateľ sociálnej služby neplatí úhradu za odborné činnosti, obslužné činnosti a ďalšie činnosti v čase jeho neprítomnosti okrem úhrady za ubytovanie, ak voľné miesto nie je na prechodný čas obsadené inou fyzickou osobou a prijímateľ sociálnej služby a poskytovateľ sociálnej služby sa nedohodnú inak“.
i) Pôvodný článok 14 (nový článok 16) sa dopĺňa o ods. 6 v nasledovnom znení: „Suma úhrady v ZPS pre prijímateľa umiestneného podľa článku 9 odsek 3 písm. b) je vo výške EON.“
j) V pôvodnom článku 18 (v novom článku 20) sa v odseku 2 za slovom „službu“ dopĺňa text „alebo integrovaným posudkom vydaným úradom práce, sociálnych vecí a rodiny, ktorý predkladá žiadateľ.“
k) V pôvodnom článku 20 (v novom článku 22) sa v odseku 2 za slovom „rodiny“ dopĺňa text „alebo integrovaným posudkom vydaným úradom práce, sociálnych vecí a rodiny.“ 
l) V pôvodnom článku 20 (v novom článku 22) sa text odseku 3 nahrádza textom „Pomôcky (Príloha č. 3) je možné požičať fyzickým osobám s ťažkým zdravotným postihnutím (ďalej len „ŤZP“) a fyzickým osobám s nepriaznivým zdravotným stavom, odkázaným na pomôcku, ktoré sú odkázané na sociálnu službu a majú trvalý pobyt v Trnavskom kraji, prednostne tým, ktorí majú trvalý pobyt v meste Trnava.
m) V pôvodnom článku 21 (v novom článku 23) sa text odseku 1 nahrádza textom: „Odľahčovacia služba je sociálna služba, ktorá je poskytovaná fyzickej osobe, ktorá opatruje fyzickú osobu odkázanú na pomoc inej fyzickej osoby. Podkladom k žiadosti o poskytnutie odľahčovacej služby je posudok vydaný úradom práce, sociálnych vecí a rodiny do 31.08.2025 alebo integrovaný posudok vydaný úradom práce, sociálnych vecí a rodiny od 01.09.2025. Cieľom odľahčovacej služby je umožniť fyzickej osobe, ktorá poberá peňažný príspevok na opatrovanie, nevyhnutný čas na odpočinok, regeneráciu síl alebo vybavenie potrebných záležitostí. Sociálna služba sa poskytuje v zariadení pre seniorov, v zariadení opatrovateľskej služby, v dennom stacionári a formou opatrovateľskej služby prijímateľovi sociálnej služby s trvalým pobytom v meste Trnava.“
n) V pôvodnom článku 21 (v novom článku 23) sa v odseku 2 mení pôvodný text „(ZPS, ZOS)“ na text „(ZPS, ZOS, OS)“ a dopĺňa sa text za zátvorkou v nasledujúcom znení „podľa platného cenníka, uvedeného na webových stránkach poskytovateľov sociálnych služieb.“
o) V pôvodnom článku 21 (v novom článku 23) sa v odseku 4 dopĺňa text „odľahčovacia služba sa v zariadení pre seniorov a v zariadení opatrovateľskej služby poskytuje pobytovou formou, v dennom stacionári ambulantnou formou a opatrovateľská služba terénnou formou.“
p) V Prílohe č. 1 v časti nazvanej „Vedenie evidencie žiadateľov a postup umiestňovania do ZPS“ sa v  písm. e) za slovom „ZPS“ dopĺňa text „alebo integrovaný posudok vydaný úradom práce, sociálnych vecí a rodiny.“
q) V Prílohe č. 2 v časti nazvanej „Vedenie evidencie žiadateľov a postup umiestňovania do ZOS“ sa v písm. d) za slovom „ZOS“ dopĺňa text „alebo integrovaný posudok vydaný úradom práce, sociálnych vecí a rodiny.“ a názov časti „Podmienky prijatia fyzických osôb do ZOS, ktoré nemajú vydané rozhodnutie o odkázanosti na sociálnu službu do ZOS“ sa dopĺňa textom „alebo integrovaný posudok vydaný úradom práce, sociálnych vecí a rodiny.“
Článok 2
Záverečné ustanovenia
Toto všeobecne záväzné nariadenie Mesta Trnava nadobúda účinnosť 15. dňom od vyvesenia na úradnej tabuli mesta Trnava.
V Trnave dňa 
JUDr. Peter Bročka, LL.M., v. r.
primátor mesta Trnava
Schválené Mestským zastupiteľstvom mesta Trnava dňa: 
Vyvesené dňa: 

